CELEX: 32016R1616
Language: lt
Date: 2016-09-08 00:00:00
Title: 2016 m. rugsėjo 8 d. Komisijos įgyvendinimo reglamentas (ES) 2016/1616, kuriuo dėl galimos savanoriškos susietosios paramos priemonių pieno ir pieno produktų sektoriuje peržiūros 2017 paraiškų teikimo metais nukrypstama nuo Europos Parlamento ir Tarybos reglamento (ES) Nr. 1307/2013 nuostatų

9.9.2016   
            
            
               LT
            
            
               Europos Sąjungos oficialusis leidinys
            
            
               L 242/19
            
         KOMISIJOS ĮGYVENDINIMO REGLAMENTAS (ES) 2016/1616
   2016 m. rugsėjo 8 d.
   kuriuo dėl galimos savanoriškos susietosios paramos priemonių pieno ir pieno produktų sektoriuje peržiūros 2017 paraiškų teikimo metais nukrypstama nuo Europos Parlamento ir Tarybos reglamento (ES) Nr. 1307/2013 nuostatų
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės ir panaikinami Tarybos reglamentas (EB) Nr. 637/2008 ir Tarybos reglamentas (EB) Nr. 73/2009 (1), ypač į jo 69 straipsnio 1 dalį,
   kadangi:
   
               (1)
            
            
               pagal Reglamento (ES) Nr. 1307/2013 52 straipsnį valstybės narės tam tikromis sąlygomis gali teikti ūkininkams susietąją paramą, skirtą konkretiems žemės ūkio sektoriams arba konkretiems ūkininkavimo būdams, tiek, kiek reikia siekiant sukurti paskatų atitinkamuose sektoriuose arba regionuose esamam gamybos lygiui išlaikyti;
            
         
               (2)
            
            
               atsižvelgiant į gana aukštą gamybos lygį Sąjungos pieno ir pieno produktų rinkoje ir dėl to sumažėjusias pieno ir pieno produktų kainas ir, visų pirma, į laikinus sunkumus, su kuriais šiuo metu susiduriama pieno sektoriuje, valstybėms narėms reikėtų suteikti galimybę priimti sprendimą peržiūrėti savo savanoriškos susietosios paramos priemones, 2017 paraiškų teikimo metais taikomas pieno bei pieno produktų sektoriuje, siekiant, kad savanoriškos susietosios paramos išmokos ir toliau būtų mokamos remiantis gyvulių skaičiumi, patvirtintu tokiai paramai gauti 2016 m. Nors gali atrodyti, kad trumpuoju laikotarpiu tokia peržiūra kelia pavojų vienam iš savanoriškos susietosios paramos tikslų – išlaikyti esamą gamybos lygį, tokios priemonės gali padėti siekti ilgalaikių savanoriškos susietosios paramos tikslų;
            
         
               (3)
            
            
               atsižvelgiant į tai, kad šiuo metu paramos gavėjai patiria didelių finansinių sunkumų, tikslinga pritaikyti Reglamento (ES) Nr. 1307/2013 69 straipsnio 1 dalį ir nustatyti nuo to reglamento IV antraštinės dalies 1 skyriaus nuostatų leidžiančią nukrypti nuostatą;
            
         
               (4)
            
            
               kad Komisija galėtų prižiūrėti, ar taisyklės taikomos tinkamai, ir stebėti šios peržiūros poveikį, valstybės narės Komisijai turėtų pranešti apie savo sprendimą per 14 dienų nuo tos dienos, kurią sprendimas buvo priimtas;
            
         
               (5)
            
            
               siekiant užtikrinti, kad šiame reglamente nustatyta nukrypti leidžianti nuostata kuo greičiau būtų naudinga pieno ir pieno produktų sektoriui, šis reglamentas turėtų įsigalioti kitą dieną po jo paskelbimo, o valstybės narės turėtų priimti savo sprendimą per 30 dienų nuo šio reglamento įsigaliojimo;
            
         
               (6)
            
            
               šiame reglamente nustatytos priemonės atitinka Tiesioginių išmokų komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Pieno ir pieno produktų sektoriui skirtų priemonių peržiūra
   1.   2017 paraiškų teikimo metais valstybės narės gali nuspręsti peržiūrėti visas pagal Reglamento (ES) Nr. 1307/2013 52 straipsnį savo priimtas pieno ir pieno produktų sektoriui skirtas priemones.
   Šios peržiūros esmė:
   
               a)
            
            
               užtikrinti, kad 2017 paraiškų teikimo metais ūkininkui, kuris turi teisę gauti išmokas pagal Reglamento (ES) Nr. 1307/2013 9 straipsnį ir 10 straipsnio 1 dalį, išmoka skiriama remiantis gyvulių, už kuriuos ūkininkas turėjo teisę gauti paramą pagal tas priemones 2016 paraiškų teikimo metais, skaičiumi ir
            
         
               b)
            
            
               peržiūrimoms priemonėms netaikyti jokių kitų taikomų paramos skyrimo sąlygų.
            
         Pirmoje pastraipoje nurodytas sprendimas pakeičia bet kokį sprendimą pagal Reglamento (ES) Nr. 1307/2013 53 straipsnio 6 dalį peržiūrėti savanoriškos susietosios paramos priemones, taikomas pieno ir pieno produktų sektoriuje.
   2.   Peržiūrėdamos kiekvieną savanoriškos susietosios paramos priemonę valstybės narės apskaičiuoja vieneto sumą, atitinkančią pieno ir pieno produktų sektoriaus priemonei finansuoti nustatytos sumos, apie kurią pranešta pagal Komisijos deleguotojo reglamento (ES) Nr. 639/2014 (2) I priedo 3 punkto i papunktį, ir bendro gyvulių skaičiaus taikant tą savanoriškos susietosios paramos priemonę santykį.
   Bendras pirmoje pastraipoje nurodytų gyvulių skaičius atitinka:
   
               a)
            
            
               bendrą gyvulių, už kuriuos buvo gauta išmoka 2016 paraiškų teikimo metais, skaičių arba
            
         
               b)
            
            
               2017 m. paramos skyrimo reikalavimus atitinkančių ūkininkų atveju – a punkte nurodytą gyvulių skaičių.
            
         3.   Ūkininkui skirtina metinė išmoka nustatoma vieneto sumą, apskaičiuotą pagal 2 dalį, padauginus iš gyvulių, už kuriuos tas ūkininkas turėjo teisę gauti paramą 2016 paraiškų teikimo metais, skaičiaus.
   2 straipsnis
   Sprendimo priėmimo terminas
   1 straipsnyje nurodytas sprendimas priimamas per 30 dienų nuo šio reglamento įsigaliojimo.
   3 straipsnis
   Pranešimas
   Per 14 dienų nuo 1 straipsnyje nurodyto sprendimo priėmimo dienos valstybės narės apie jį praneša Komisijai.
   4 straipsnis
   Įsigaliojimas
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. rugsėjo 8 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 347, 2013 12 20, p. 608.
   
      (2)  2014 m. kovo 11 d. Komisijos deleguotasis reglamentas (ES) Nr. 639/2014, kuriuo papildomas Europos Parlamento ir Tarybos reglamentas (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės, ir iš dalies keičiamas to reglamento X priedas (OL L 181, 2014 6 20, p. 1).